CELEX: 62019TN0153
Language: sk
Date: 2019-03-11 00:00:00
Title: Vec T-153/19: Žaloba podaná 11. marca 2019 — European Union Copper Task Force/Komisia

6.5.2019   
            
            
               SK
            
            
               Úradný vestník Európskej únie
            
            
               C 155/51
            
         
      Žaloba podaná 11. marca 2019 — European Union Copper Task Force/Komisia
      (Vec T-153/19)
      (2019/C 155/60)
      Jazyk konania: angličtina
      
         Účastníci konania
      
      
         Žalobkyňa: European Union Copper Task Force (Essex, Spojené kráľovstvo) (v zastúpení: I. Moreno-Tapia Rivas a C. Vila Gisbert, advokátky)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil vykonávacie nariadenie Komisie (EÚ) 2018/1981 (1) v rozsahu, v akom sa ním obnovuje schválenie zlúčenín medi ako látky, ktorá sa má nahradiť, na protiprávnom základe,
               
            
                  —
               
               
                  rozšíril účinky zrušenia na vykonávacie nariadenie Komisie (EÚ) 2015/408 (2) v rozsahu, v akom ním došlo k vykonaniu článku 80 ods. 7 nariadenia č. 1107/2009 a začleneniu zlúčenín medi do zoznamu účinných látok ako látok, ktoré sa majú nahradiť,
               
            
                  —
               
               
                  rozhodol, že vykonávacie nariadenie Komisie (EÚ) 2018/1981 porušilo zásadu proporcionality,
               
            
                  —
               
               
                  uložil Komisii povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza tri žalobné dôvody.
      
                  1.
               
               
                  Prvý žalobný dôvod založený na tvrdení, že vykonávacie nariadenie Komisie (EÚ) 2018/1981 obnovuje schválenie zlúčenín medi ako látky, ktorá sa má nahradiť, na protiprávnom základe. Najmä:
                  
                              —
                           
                           
                              článok 24 a príloha II bod 4 nariadenia (ES) č. 1107/2009 (3) porušujú právo Európskej únie, keďže:
                              
                                          (i)
                                       
                                       
                                          vedecké dôkazy preukazujú, že „kritériá PBT“ a osobitne perzistencia nie sú vhodné pre meď;
                                       
                                    
                                          (ii)
                                       
                                       
                                          uplatnenie kritérií PBT na anorganické látky nie je v súlade s inými právnymi predpismi, ktoré boli implementované v oblasti regulovaných chemických látok;
                                       
                                    
                                          (iii)
                                       
                                       
                                          pokiaľ ide o látky, ktoré sa majú nahradiť, uplatnenie kritérií PBT na zlúčeniny medi ide nad rámec toho, čo je nevyhnutné na dosiahnutie cieľov sledovaných nariadením (ES) č. 1107/2009. Navyše nariadenie (ES) č. 1107/2009 nesprávne vykladá zásadu predbežnej opatrnosti.
                                       
                                    
                        
            
                  2.
               
               
                  Druhý žalobný dôvod založený na protiprávnosti vykonávacieho nariadenia Komisie (EÚ) 2015/408 v súvislosti s kvalifikáciou zlúčenín medi ako látok, ktoré sa majú nahradiť.
               
            
                  3.
               
               
                  Tretí žalobný dôvod založený na tvrdení v podobe subsidiárneho žalobného dôvodu, že vykonávacie nariadenie Komisie (EÚ) 2018/1981 porušilo zásadu proporcionality.
               
            
         (1)  Vykonávacie nariadenie Komisie (EÚ) 2018/1981 z 13. decembra 2018, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh obnovuje schválenie účinných látok zlúčeniny medi ako látok, ktoré sa majú nahradiť, a ktorým sa mení príloha k vykonávaciemu nariadeniu Komisie (EÚ) č. 540/2011 (Ú. v. EÚ L 317, 2018, s. 16).
      
         (2)  Vykonávacie nariadenie Komisie (EÚ) 2015/408 z 11. marca 2015 o vykonávaní článku 80 ods. 7 nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a o zostavení zoznamu látok, ktoré sa majú nahradiť (Ú. v. EÚ L 67, 2015, s. 18).
      
         (3)  Nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (Ú. v. EÚ L 309, 2009, s. 1).